A Bizottság határozata
(1995. november 29.)
az egyes gyümölcsfafaj-ültetvények összeírása adatainak gépileg olvasható formába történő átírására vonatkozó egységes kód és szabályok megállapításáról, valamint e felmérések tárgyát képező termőterületek határainak megállapításáról szóló 77/144/EGK bizottsági határozat Ausztria, Finnország és Svédország csatlakozása miatt történő módosításáról
(95/531/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Osztrák Köztársaság, a Finn Köztársaság és a Svéd Királyság csatlakozási okmányára,
tekintettel a legutóbb az 1057/91/EGK bizottsági rendelettel [1] módosított, az egyes gyümölcsfafajok ültetvényei termelési potenciáljának meghatározása céljából a tagállamok által végzendő statisztikai felmérésekről szóló, 1976. július 20-i 76/625/EGK tanácsi irányelvre [2] és különösen annak 4. cikke (2), (4) és (9) bekezdésére,
mivel az összeírásaik eredményeit elektronikusan feldolgozó tagállamoknak azokat gépileg olvasható formában kell benyújtaniuk a Bizottsághoz; mivel az összeírás eredményének továbbításához szükséges kódokat a 76/625/EGK irányelv 9. cikkében foglalt eljárásnak megfelelően kell meghatározni; mivel ezek a kódok a 77/144/EGK bizottsági határozatban [3] kerültek megállapításra;
mivel a 76/625/EGK irányelv 4. cikkének (2) bekezdése a gyümölcsfákra vonatkozó összeírás keretében gyűjtött adatok termőterületek szerinti bontását írja elő; mivel a termőterületek határait ugyanannak az irányelvnek a 9. cikkében megállapított eljárásnak megfelelően kell meghatározni, azaz az Agrárstatisztikai Állandó Bizottság véleményét követő bizottsági határozattal; mivel a tagállamok kódjai, a termőterületek és azok kódjai a 77/144/EGK bizottsági határozat I. és III. mellékletében kerültek megállapításra;
mivel Ausztria, Finnország és Svédország csatlakozása miatt módosítani kell a 77/144/EGK bizottsági határozat I. és III. mellékletét;
mivel az e határozatban foglalt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
A 77/144/EGK bizottsági határozat I. (egyedi rendelkezések) és III. melléklete - Ausztria, Finnország és Svédország csatlakozása miatt - 1995. január 1-jei hatállyal e határozat mellékletével egészül ki.
2. cikk
Ennek a határozatnak a tagállamok a címzettjei.
Kelt Brüsszelben, 1995. november 29-én.